SET รูดเกือบ 10 จุด ตามตลาดตปท. หลังสหรัฐฯขู่เก็บภาษีนำเข้าสินค้าจีนเพิ่มเป็น 25%
SET รูดเกือบ 10 จุด ตามตปท. หลังสหรัฐฯขู่เก็บภาษีนำเข้าสินค้าจีนเพิ่มเป็น 25% โดยดัชนีตลาดหุ้นไทย ณ เวลา 10.58 น. อยู่ที่ระดับ 1,712.35 จุด ลบ 9.66 จุด มูลค่าซื้อขาย 1.4 หมื่นล้านบาท
2 ส.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.58 น. อยู่ที่ระดับ 1,712.35 จุด ลบ 9.66 จุด มูลค่าซื้อขาย 1.4 หมื่นล้านบาท
ด้าน นายเกษม พันธ์รัตนมาลา กรรมการและหัวหน้าส่วนงานวิจัย บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่จะปรับตัวลง หลังจากที่ทางสหรัฐฯ ได้มีการขู่จะปรับเพิ่มการเก็บภาษีนำเข้าสินค้าจากจีนเป็น 25% จากเดิมจะเก็บ 10% คิดเป็นวงเงินรวม 2 แสนล้านดอลลาร์ ทำให้มองว่าการเจรจาระหว่างสหรัฐฯ และจีนในเรื่องการค้าอาจจะลำบากขึ้น
สำหรับผลการประชุมธนาคารกลางสหรัฐฯ (เฟด) ออกมาคงอัตราดอกเบี้ยเป็นไปตามที่ตลาดคาดไว้ และมีการส่งสัญญาณว่าจะขึ้นอัตราดอกเบี้ยในการประชุมเดือนก.ย.นี้ ซึ่งเป็นไปตามการคาดการณ์ก่อนหน้านี้
ขณะที่ตลาดหุ้นไทยวันนี้อยู่ที่ช่วงปรับฐานส่วนหนึ่งยังมาจากที่ตลาดฯ ได้ปรับตัวขึ้นมาพอควรแล้ว จึงน่าจะมีแรง Take profit บ้าง พร้อมให้แนวรับ 1,700 จุด ส่วนแนวต้าน 1,730 จุด
 